Lappeenrantalainen ilmaisjakelulehti Vartti nosti esiin (siirryt toiseen palveluun) tiistaina Kymen vaalipiiristä valitun, keskustan Kimmo Tiilikaisen asumisjärjestelyt.

Tiilikainen pitää kotipaikkanaan Ruokolahtea ja koska se sijaitsee Uudenmaan ulkopuolella, Tiilikainen saa sen mukaisesti kansanedustajien palkkion päälle korotetun kulukorvauksen, 1 809,15 euroa verottomana. Helsinkiläisenä kulukorvaus olisi lähes tonnin vähemmän, 986,81 euroa.

Tiilikainen asuu suurimman osan ajastaan Helsingissä, missä myös lapset ovat koulussa ja vaimo töissä.

– Käytäntö on täysin eduskunnan sääntöjen mukainen, sanoo toimistopäällikkö Pertti Rosila eduskunnasta.

Rosilan mukaan kansanedustajan kotipaikka on se, minkä hän itse ilmoittaa ja minkä kotikunnan henkikirjoittaja vahvistaa. Kesämökkiä eduskunta ei kelpuuttaisi kulukorvaukset suovaksi kakkosasunnoksi.

Tiilikainen ei halua Ylelle kommentoida vaalipiirissään syntynyttä kohua. Hän viittaa julkaisemaansa blogiin (siirryt toiseen palveluun). Sen mukaan Ruokolahden asunto on maatila, jossa kasvatetaan vähän vihanneksia myyntiin. Tiilikainen on myös Ruokolahden kunnallispolitiikassa.

Eduskunnan 200:sta kansanedustajasta 145 saa korotettua kulukorvausta.